Lakrissnører, et godteri.
«Engelsk konfekt» eller «lakriskonfekt», her av merket *Bassett's liquorice Allsorts*.
**Lakris** (*extractum glycyrrhiza*) er et svart eller brunt, spiselig stoff som trekkes ut av roten av lakrisplanten. Navnet kommer av det greske *glykyrrhiza*, av *glykys* (= søt) og *rhiza* (= rot).

Lakris blir brukt både som smaksstoff, særlig i søtsaker, men også i for eksempel snus, og ifølge Felleskatalogen som slimløsende substans i naturlegemidler tradisjonelt brukt i folkemedisinen ved forbigående hoste og katarr i øvre luftveier. Lakrismikstur (*mixtura solvens*) kan anvendes ved forkjølelse, lakrisrotpulver (lakrispulver) som mildt avføringsmiddel.

Salt lakris (også kalt salmiakklakris) er en smaksvariant brukt i godteri.

Lakris-forgiftning
------------------

Den karakteristiske lakrissmaken kommer fra glykyrrhizinsyre i lakrisrotplanten. Stoffet er 50-200 ganger så søtt som vanlig sukker. Ferdig lakris inneholder gjennomsnittlig 0,2 % av glykyrrhizinsyre. EU-kommisjonens utvalg for næringsmidler setter 50 gram som maksimalt daglig inntak. En ung mann som daglig spiste rundt 200 gram lakris, ble innlagt på sykehus i Danmark med alvorlig lakrisforgiftning. Han var sterkt svekket med høyt blodtrykk, væskeansamlinger, lavt innhold av kalium i blodet og muskelskader.

Lakrisrotekstrakt blir brukt for å behandle mageproblemer og annet. På den annen side kan de som spiser mye lakris ofte, bli forgiftet og få problemer med hjertet. Storspisere får mer av stresshormonet kortisol i blodet, noe som gir høyt blodtrykk og hodepine. Forgiftning kan også gi muskelsvakhet, kvalme og alvorlige forstyrrelser i hjerterytmen på grunn av kaliummangel. Store mengder som blir inntatt ved enkeltstående tilfeller, fører bare til diaré. Lakris kan også senke testosteronnivået. Når en slutter med lakris, blir helsetilstanden gradvis normal igjen.

Vitenskapskomiteen for mat og miljø (VKM) har vurdert om gravides inntak av glykyrrhizinsyre fra lakris kan ha negative helseeffekter på fostre og barn. VKM konkluderte med at gravide som spiser lakris, kan få i seg glykyrrhizinsyre i en grad som ser ut til å kunne virke negativt for fosterets helse og få langtidsfølger for barnet.

Se også
-------

* Lakrisplante
* Lakrismikstur
* Lakrispipe
* Lakrisrotpulver

Referanser
----------

1. ↑
2. ↑  Om lakrisforgiftning, *Verdens Gang* 23. mars 1997
3. ↑  forskning.no 2015: *Fikk anfall av for mye lakris*
4. ↑  kk.no 2015: *Lakris – godteriet du ikke bør spise for ofte*
5. ↑  Heldal og Midtvedt om lakrisforgiftning i *Tidsskrift for den Norske legeforening* 2002
6. ↑  forskning.no 2008: *Lumsk lakris*
7. ↑  VKM, Inger-Lise Steffensen, Gro Haarklou Mathisen, Ellen Bruzell, Berit Brunstad Granum, Jens Rohloff, Ragna Bogen Hetland (2018) Hazard assessment of glycyrrhizic acid from liquorice. Opinion of the Norwegian Scientific Committee for Food and Environment.VKM report 2018:09, ISBN 978-82-8259-306-9. ISSN 2535-4019. *Norwegian Scientific Committee for Food and Environment* (VKM), Oslo, Norway

Eksterne lenker
---------------

* (en) Liquorice as food – kategori av bilder, video eller lyd på Commons Rediger på Wikidata
* Medisinsk artikkel om lakris
* Lakris som konserveringsmiddel
* Lakrisens mulige helseskadelige effekter
* Lakrisens påståtte hukommelsesfremmende egenskaper
* Merking av matvarer med lakris

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GND **·** LCCN
 |